Maskers af, lippies op vir Nasionale Lipstiffie-dagLynné de Jager. (Foto: Verskaf) Daar word nie verniet gesê dat die krag van ŉ goeie lipstiffie nooit onderskat moet word nie. Vir party vroue is dit ŉ teken van skoonheid en vroulikheid en vir ander is dit ŉ simbool van bemagtiging en ŉ manier om hul selfvertroue ŉ hupstoot te gee. In skoonheidskringe word dié stapelgrimeerproduk op 29 Julie tydens Nasionale Lipstiffie-dag gevier en mense reg oor die wêreld gebruik dié geleentheid om met hul gunsteling‑ of nuutste lipprodukte op sosiale media te spog. Talle groot lipstiffiehandelsmerke soos MAC en Estée Lauder skenk dikwels ook ’n porsie van die verkope van hul lipstiffieprodukte aan liefdadigheidsorganisasies wat borskankernavorsing ondersteun. Selfs as die ekonomie knyp, word wêreldwyd gesien dat vroue in spanningsvolle tye steeds geld op produkte soos lipstiffie bestee omdat dit bekostigbare emosionele opbeuring bied. Daar word na dié verskynsel as die “lipstiffie-effek” verwys. Suid-Afrikaners het verpligte gesigsmaskers meer as ŉ maand gelede gegroet; vanjaar is daar dus geen verskoning om nie jou dag met ŉ lekker lipstiffie op te kikker nie. Maroela Media het ook daarom by Lynné de Jager, sakevrou en ŉ voormalige Mevrou Suid-Afrika, ingeloer en ŉ paar liplek‑lekker lipstiffievrae gevra. De Jager het in 2011 haar eie handelsmerk, LYNNÉ, begin bou en vandag vervaardig sy haar eie leer‑, mode‑ en grimeerreekse. Sy het destyds sonder sukses gesoek vir ŉ mat-lipstiffie wat nie daar lippe sou uitdroog nie en toe besluit om saam met ŉ Suid Afrikaanse laboratorium te werk om haar eie unieke mat-lipstiffie te formuleer. Sy spog tans met ses verskillende lipstiffieskakerings, wat elkeen plaaslik vervaardig word en nie op diere getoets is nie. Lynné se lipstiffiereeks word plaaslik vervaardig. (Foto: www.exclusiveme.co.za) Wanneer dit by lipstiffieskakerings kom, moet daar volgens De Jager nie op velkleur nie, maar eerder persoonlikheid gefokus word. “Ek glo verskillende kleure komplementeer of verteenwoordig sekere persoonlikhede eenvoudig net beter. Party vroue hou nie daarvan om ŉ kenmerkende lippiestiffie aan te sit nie, terwyl ander dit geniet wanneer hul lipstiffiekleur dadelik raakgesien word, ongeag die kleur.” Die voormalige skoonheidskoningin glo rooi is mooi op enige gegewe dag en die perfekte manier is om seker te maak dat alle oë op jou is. “Rooi lipstiffie is treffend en is die perfekte kleur vir ŉ belangrike vergadering of werksonderhoud. Dit wys jy is vreesloos.” Sy skram self ook nie weg van helder lipkleure nie. “Ek het my rooi lipstiffie spesifiek die naam ‘Affair’ gegee omdat ek al van kleintyd verlief op rooi lipstiffie was. Met my eerste dag van laerskool was my hart baie seer omdat ek nie my rooi lippe kon aansit skool toe nie,” sê die sakevrou skertsend. Een van haar goue wenke om lipstiffie langer te laat hou, is om lippe eers met ŉ lippotlood in te kleur en dan lipstiffie bo-oor aan te wend. Haar advies aan vroue wat dalk selfbewus oor hul monde of tande is, is om sagte pienk of vleeskleurige lipstiffie te dra. “Die idee is dat lipstiffie jou selfvertroue moet gee; kies dus ŉ kleur wat jou goed laat voel. Sagter, vroulike kleure laat ŉ mens steeds afgerond en pragtig lyk.” Foto ter illustrasie. (Foto: Julia Malta/Unsplash) Bykomende bronne: Forbes, Buzzfeed, USA Today.